C 431/41

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2019/C 431/17)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (1) (EÚ) č. 1151/2012 do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČNÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„KAKI RIBERA DEL XÚQUER“

EÚ č.: PDO-ES-02288 – 9.2.2017

CHOP (X) CHZO ()

1. Skupina žiadateľov a oprávnený záujem

Consejo Regulador de la Denominación Geográfica Protegida „Kaki Ribera del Xúquer“

Plaça del País Valencià,7. – 46250 Alcudia (Valencia), España

Telefón: +34 962997702

E-mail: d.o.kaki@kakifruit.com

Regulačná rada CHOP „Kaki Ribera del Xúquer“ má oprávnený záujem v konaní o zmene špecifikácie výrobku, keďže ide o kontrolný orgán tohto CHOP schválený podľa normy UNE-EN ISO/IEC 17065. Pozostáva z pôvodných pestovateľov plodov kaki vo vymedzenej oblasti a vykonáva aj činnosti v oblasti propagácie a distribúcie výrobku.

2. Členský štát alebo Tretia Krajina

Španielsko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☐ Dôkaz o pôvode

☒ Spôsob výroby

☒ Súvislosť

☐ Označovanie

☐ Iné (uveďte)

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmeny

1.– Prvá zmena spočíva v rozšírení zemepisnej oblasti s cieľom zahrnúť tieto obce: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d’En Fenollet, Bartxeta, Genovés, Benigànim, Quatretonda, Llutxent a La Pobla del Duc.

Od začatia postupu registrácie označenia pôvodu „Kaki Ribera del Xúquer“ v roku 1998 ministerstvom poľnohospodárstva, rybolovu a výživy Generalitat Valenciana a neskoršieho uverejnenia tohto CHOP v Úradnom vestníku Európskej únie v roku 2002 pestovanie plodu kaki vo vymedzenej zemepisnej oblasti v provincii Valencia zaznamenalo rýchly rast. Výroba sa zvýšila zo sotva 4 000 ton v roku 1997 na viac než 200 000 ton počas posledného hospodárskeho roku 2015 so všetkým, čo táto skutočnosť predstavuje z ekonomického a sociálneho hľadiska.

V roku 1998, roku založenia regulačnej rady, sa pestovanie plodu kaki obmedzovalo na vymedzenú oblasť Ribera, kde sa výroba sústreďovala len v piatich obciach. Ale v priebehu rokov táto plodina zaznamenala silný rast a rozšírila sa do celej oblasti Ribera a do susedných obcí.

Vzhľadom na oficiálne údaje dostupné od roku 2002 tak provincia Valencia zaznamenala zväčšenie plochy pestovania kaki z niečo viac ako 1 900 ha na viac ako 14 659 ha v roku 2015. Hoci sa výroba sústreďuje najmä v obciach oblasti Ribera, rozšírila sa do susedných obcí, ktoré majú rovnaké pôdne a klimatické podmienky ako chránená oblasť.

Kaki sa v týchto obciach uspokojivo pestuje viac než desaťročie, pretože rastlina sa v tejto oblasti prispôsobila rovnako dobre ako v obciach už chránených označením pôvodu a takto vypestované plody majú rovnaké fyzikálno-chemické a organoleptické vlastnosti.

Navrhuje sa rozšíriť aj oblasť chránenú označením pôvodu s cieľom reagovať na rast a prispôsobenie plodiny kaki v určitých obciach z dôvodu kvality tejto plodiny, pričom sa bude dbať, aby vlastnosti plodov kaki vypestovaných v týchto obciach boli totožné s vlastnosťami plodov kaki vypestovaných v už chránených oblastiach. Toto rozšírenie by mohlo spôsobiť maximálne zvýšenie výroby aktuálne zaradenej do chráneného označenia pôvodu o 20 %.

Klimatické podmienky obcí, ktoré sa odporúča zahrnúť do vymedzenej oblasti, sú podobné ako podmienky aktuálne chránených obcí a vypestované plody kaki sú totožné s plodmi, ktoré už majú CHOP. Okrem toho sa do zoznamu chránených obcí dopĺňa obec Cotes: táto obec omylom nebola zahrnutá do zoznamu pri vypracovaní pôvodnej špecifikácie, pričom patrí k obciam oblasti Ribera Alta a je obklopená obcami, ktoré sa nachádzajú na pôvodnom zozname prvej špecifikácie.

Na druhej strane sa, a to aj z položky o zemepisnej oblasti, vypúšťa táto veta: „Plocha určená na pestovanie v chránenej oblasti je približne 2 300 ha, z čoho je registrovaných takmer 1 800 ha“.

Táto položka by mala zahŕňať len obce zaradené do označenia pôvodu. Počet obrábaných hektárov – či sú alebo nie sú registrované kontrolným orgánom – sa mení, a nie je teda odôvodnené, aby sa uvádzal v špecifikácii.

2.– Druhá zmena spočíva v spresneniach uvedených v položke o opise výrobku . Konkrétne veta „Pri expedovaní musí kaki spĺňať tieto podmienky: musí mať kalich a stopku“ sa nahrádza vetou „Pri expedovaní musia mať plody kaki kalich so stopkou alebo bez nej“.

V špecifikácii sa v bode 2 – Opis výrobku uvádza, že plody kaki musia mať pri expedovaní „kalich a stopku“. V tejto istej špecifikácie sa však v bode 5 – Spôsob výroby uvádza, že „pri zbere sa stopka odreže tak, aby kalich zostal uchytený na plode“, teda rovnaké znenie ako v uverejnenom jednotnom dokumente. To môže viesť k nejasnosti, pretože sa na jednej strane možno domnievať, že stopka musí byť prítomná, a na strane druhej, že stopka sa musí odrezať.

S cieľom vyhnúť sa chybným výkladom v bode 2 špecifikácie – Opis výrobku sa tak veta „musí mať kalich a stopku“ nahrádza vetou „musí mať kalich so stopkou alebo bez nej“, čo zodpovedá skutočnosti, že v čase zberu sa stopka môže zrezať na dlhšiu alebo kratšiu za predpokladu, že nikdy nepresiahne nad kalich, aby sa zabránilo prepichnutiu iných plodov v prepravkách na zber úrody. Treba poznamenať, že časť stopky sa nachádza pod vrchnou časťou kaki z dôvodu preliačiny, ktorá sa vyskytuje v tejto oblasti kalicha oproti vrchnej časti plodu, aj keď sa odporúča úplne odstrániť stopku, aby sa zabránilo poškodeniu iných plodov v čase zberu.

3.– Tretia zmena sa týka toho, že z opisu výrobku sa vypúšťa táto veta: „Pri expedovaní musí kaki spĺňať tieto podmienky: musí byť bez akéhokoľvek cudzieho zápachu a/alebo chuti“.

To, čo sa tu navrhuje vypustiť, sa totiž v prípade tohto druhu ovocia vyskytuje len zriedka, pretože „cudzí zápach“ môže byť len výsledkom hnilobného procesu alebo nežiaducich fyziologických zmien, ktoré možno ľahko zistiť, teda ide o problémy, ktoré sa v normách kvality už uvádzajú. Pokiaľ ide o výraz „cudzia chuť“, tento výraz naznačuje, že by bolo treba vykonať chuťové testy tohto ovocia, čo nemá význam, keďže tu navyše „cudzia chuť“ môže byť len výsledkom nežiaducich zmien ovocia spojených s patologickými procesmi alebo fyziologickými zmenami, ktoré možno ľahko zistiť voľným okom.

Aspekty, ktorými sa zaručuje kvalita výrobku, sa už skúmajú počas kontrol, ktoré vykonáva kontrolný orgán alebo hospodárske subjekty. Vypustenie tohto výrazu by malo umožniť zabrániť nejasnosti, pokiaľ ide o kontrolné inšpekcie a certifikáciu výrobku.

4.– Štvrtá zmena spočíva v doplnení tohto výrazu: „ako aj to, čo je prijateľné pre neštandardné plody“. Konkrétne v položke týkajúcej sa opisu výrobku sa táto formulácia dopĺňa dvakrát v časti, v ktorej sa stanovujú nedokonalosti, ktoré možno tolerovať.

Okrem analytických faktorov sa v opise výrobku uvádzajú opisné vlastnosti výrobku a medzi nimi sa uvádzajú povrchové nedokonalosti, ktoré sú prípustné. Takto sa pripúšťa maximálna veľkosť pre okrúhle aj obdĺžnikové estetické nedokonalosti. Existujú však rôzne typy nedokonalostí (či sú okrúhle alebo obdĺžnikové) a pre každý z týchto typov existujú rôzne limity. Táto podrobnejšia klasifikácia sa uvádza v príručke kvality výrobku s CHOP „Kaki Ribera del Xúquers“.

V normách kvality ovocia a zeleniny sa uvádza niekoľko kategórií (extra, I, II atď.). Pre každú kategóriu sa pripúšťa (limitovaný) počet plodov, ktoré nespĺňajú parametre. Tieto plody sa označujú výrazom „neštandardné plody“.

Touto zmenou sa zavádza tolerancia pre neštandardné plody. Týmto spresnením sa v špecifikácii stanovujú obmedzenia pre povrchové nedokonalosti a odkazuje sa na príručku kvality označenia pôvodu, v ktorej sa uvádzajú jednotlivé nedokonalosti, ktoré možno nájsť na tomto ovocí, ako aj limity, ktoré sú prijateľné podľa typu nedokonalosti. V týchto existujúcich normách kvality a modeloch noriem kvality sa uvádza odkaz na neštandardné plody, teda na plody, ktoré nespĺňajú stanovené obmedzenia a pre ktoré sa v normách kvality vypracovaných regulačnou radou uvádzajú aj limity.

Navrhuje, aby sa doplnila formulácia „ako aj to, čo je prijateľné pre neštandardné plody“ s cieľom zabrániť svojvoľnému výkladu tohto aspektu a jasne a podrobne uviesť v normách kvality prípustné percentuálne podiely. Okrem toho nepresnosť v špecifikácii by mohla viesť k nesprávnemu výkladu týkajúcemu sa procesu kontroly a certifikácie, keďže sa tento aspekt neuvádza v špecifikácii, ale len v normách kvality kontrolného orgánu, a takisto sa považovalo za potrebné zosúladiť tieto dva dokumenty.

5.– Piata zmena sa týka položky Spôsob výroby a spočíva v aktualizácii dátumov zberu plodov kaki.

V tejto položke sa totiž predtým uvádzalo: „Zber sa uskutočňuje od konca septembra do začiatku novembra“. V novom znení sa teraz uvádza: „Zber sa zvyčajne uskutočňuje od konca septembra a môže sa predĺžiť do konca decembra alebo začiatku januára“.

Od prvej registrácie CHOP zmena klimatických podmienok a vývoj techník riadenia pestovania viedli k predĺženiu obdobia zberu úrody plodov kaki. Už niekoľko rokov sa hospodársky rok plodu kaki zvyčajne takto predlžuje do konca decembra alebo až začiatku januára a tento vývoj sa musí uviesť v špecifikácii.

6.– Šiesta zmena sa týka položky Súvislosť, a najmä bodu týkajúceho sa prírodných faktorov, ktoré dodávajú chránenej oblasti osobitný charakter.

Konkrétne veta „Ribera del Xúquer je prirodzeným regiónom v provincii Valencia, ktorý je obklopený veľkým kvartérnym údolím alebo riečnou nížinou s vodným tokom Júcar (Xúquer vo valencijskom nárečí) a jeho prítokom Magro“ sa vypúšťa nahrádza sa vetou „Ribera del Xúquer je rozsiahla oblasť, ktorá zahŕňa obce kraja Ribera Alta aj Ribera Baixa, ako aj susedné obce, ktorými prechádza rieka Xúquer a jej prítoky. Nachádza s v provincii Valencia a je obklopená širokým štvrtohorným údolím alebo riečnou nížinou s vodnými tokmi Xúquer a Magro.“

V prvej zmene sa navrhuje doplniť do špecifikácie viacero obcí. V špecifikácii sa v položke o súvislosti uvádzajú prírodné faktory a opisuje sa zemepisná oblasť CHOP. Položka týkajúca sa súvislosti musí byť logicky v súlade s rozšírením chráneného územia, a preto sa preformuloval opis chránenej oblasti tak, aby zodpovedal novej oblasti uvedenej v žiadosti, ktorá zahŕňa tieto nové obce.

JEDNOTNÝ DOKUMENT

„KAKI RIBERA DEL XÚQUER“

EÚ č.: PDO-ES-02288 – 9.2.2017

CHOP (X) CHZO ()

1. Názov:

„Kaki Ribera del Xúquer“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Ovocie kaki (Diospyros kaki) odrody „Rojo Brillante“ (žiarivá červená) je určené na konzumáciu v čerstvom stave. Ide o bobuľu, ktorá sa bežne formuje partenokarpiou. Keďže teda ide o vývin plodu bez predchádzajúceho opelenia, toto ovocie neobsahuje semená.

Vlastnosti ovocia: v čase zberu má žlto-oranžovú farbu a po dozretí jasnočervenú. Polopriľnavá šupka má priemernú hrúbku. Pevná dužina má v čase zberu červenooranžovú farbu a po dozretí jasnočervenú. Kaki má horkastú chuť, ktorá sa po dozretí mení na sladkú, na priečnom reze má okrúhly a na pozdĺžnom reze mierne predĺžený tvar.

Pri expedovaní musia plody kaki spĺňať tieto podmienky:

— musia byť celé,

— musia mať kalich so stopkou alebo bez nej,

— musia byť zdravé (plody, ktoré majú poškodenú alebo nahnitú dužinu, sú vylúčené),

— musia byť čisté, prakticky bez prítomnosti viditeľných cudzorodých látok,

— musia byť bez nadmernej povrchovej vlhkosti.

Plody ovocia kaki, na ktoré sa vzťahuje označenie pôvodu, musia mať priemer aspoň 61 mm.

Dužina ovocia nesmie byť poškodená, mierne estetické nedokonalosti šupky, ktoré neovplyvňujú celkový stav produktu, jeho kvalitu, trvanlivosť a vzhľad v obale, môžu byť prípustné za týchto podmienok:

— maximálne 1 cm2 celkového povrchu v prípade estetických nedokonalostí (ktoré nijako neovplyvňujú dužinu ovocia) pozdĺžneho alebo obdĺžnikového tvaru. Maximálna povolená tolerancia je 2 cm2 a nedokonalosti nikdy nesmú presiahnuť 20 % plodu. V oboch prípadoch sa v normách kvality vzťahujúcich sa na chránené označenie pôvodu „Kaki Ribera del Xúquer“ stanovujú rôzne limity podľa druhu nedokonalostí, ako aj to, čo je prijateľné pre neštandardné plody.

— Plocha zodpovedajúca kruhu s maximálnym priemerom 1,5 cm v prípade estetických nedokonalostí (ktoré nijako neovplyvňujú dužinu ovocia) okrúhleho tvaru. Maximálna povolená tolerancia je 2,5 cm a nedokonalosti nikdy nesmú presiahnuť 20 % plodu. V oboch prípadoch sa v normách kvality vzťahujúcich sa na označenie pôvodu „Kaki Ribera del Xúquer“ stanovujú jednotlivé limity podľa druhu nedokonalostí, ako aj to, čo je prijateľné pre neštandardné plody.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby sa musia uskutočňovať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Kontrolný orgán môže preskúmať obchodné etikety každého jednotlivého hospodárskeho subjektu, aby sa dohliadalo na správne používanie nomenklatúry a loga chráneného označenia pôvodu. Povinne sa na nich musí uvádzať výraz „chránené označenie pôvodu ‚Kaki Ribera del Xúquer‘“.

4. Stručné vymedzenie zemepisnej oblasti

Oblasť výroby zahŕňa oblasti, ktoré majú kvalitatívne vlastnosti požadované pre túto plodinu, v týchto obciach: Albalat de la Ribera, Alberic, Alcàntera de Xúquer, Alcàsser, L’Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L’Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d’en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís, Villanueva de Castellón y Xàtiva, ktoré sú súčasťou provincie Valencia v oblasti Comunitat Valenciana.

5. Súvislosť so zemepisnou oblasťou

5.1. Špecifickosť zemepisnej oblasti:

Historická špecifickosť

Persimon je ovocný strom čeľade Ebenaceae s pôvodom v Číne, kde sa jeho pestovanie začalo v 8. storočí. Počas druhej polovice 19. storočia sa pestovanie ovocia kaki rozšírilo aj do západnej Európy a v Španielsku sa objavilo okolo roku 1870. V súčasnosti sa vnútroštátna produkcia sústreďuje najmä v oblasti Communitat Valenciana, kde sa nachádza oblasť chránená označením pôvodu „Kaki Ribera del Xúquer“, v ktorej sa sústreďuje 50 % celkovej produkcie tohto ovocia.

Odroda kaki „Rojo brillante“ sa objavila spontánne po zasadení semien na hranici jednej parcely v obci Carlet. Približne v roku 1960 sa potom prvá homogénna výsadba zaštepila v obci Alcudia a bola predzvesťou rýchleho rozvoja pestovania tejto odrody v regióne.

Prírodná špecifickosť

Ribera del Xúquer je oblasť, ktorá zahŕňa obce na brehoch rieky Xúquer a jej prítokov v provincii Valencia, ktoré patria do krajov Ribera Alta a Ribera Baixa, ako aj susedné obce na rieke Xúquer a jej prítokoch. Nachádza sa v provincii Valencia, je obklopená širokým štvrtohorným údolím alebo riečnou nížinou s vodnými tokmi Xúquer a Magro.

Veľká časť území, na ktorých sa toto ovocie pestuje, sa nachádza v nižšie položených oblastiach okolo brehov riek Júcar a Magro, ktorých pôdy sú veľmi bohaté na živiny a kompaktné. Ide o naplavenú pôdu, ktorá je výsledkom hromadenia nánosov pochádzajúcich z vodného toku rieky Júcar a jej prítokov, ktoré stekajú z horských masívov. Okrem toho sa na spodnej časti miernych svahov údolia nachádzajú koluviálne pôdy ružovej farby, ktoré sú mäkké a mimoriadne vhodné na intenzívne obhospodarovanie.

V oblasti prevláda mierne podnebie s priemernou ročnou teplotou 17 °C – v januári sa priemerná teplota pohybuje v rozmedzí 9 až 10 °C a v auguste v rozmedzí 24 až 25 °C. Keďže je v tejto oblasti len slabá oblačnosť, priemerné ročné zrážky nepresahujú 400 až 500 mm za rok. Plodiny pred mrazom navyše chránia okolité kopce, najmä v údoliach riek.

5.2. Špecifickosť výrobku

Odroda „Rojo brillante“ je pôvodná odroda tejto oblasti, ktorá je výsledkom spontánnej mutácie inej miestnej odrody a ktorá je v dôsledku toho dokonale prispôsobená regiónu Ribera del Xúquer, kde sa táto plodina pestuje optimálnym spôsobom.

Plody kaki, ktoré sa pestujú v chránenej oblasti, majú väčší pomer výšky a priemeru a špicatejší tvar. Ovocie „Kaki Ribera del Xúquer“ sa odlišuje svojím špicatým, viac ako zvyčajne predĺženým tvarom, v dôsledku čoho má väčší pomer výšky a priemeru, čo ovociu vypestovanému v chránenej oblasti dodáva charakteristický tvar, ku ktorému sa pridáva väčšia priemerná veľkosť než v iných oblastiach produkcie, a to z dôvodu mierneho podnebia a neprítomnosti extrémnych teplôt v oblasti.

„Kaki Ribera del Xúquer“ má takisto charakteristickú, silno červenú farbu a po dozretí sladkú chuť, ktorá vzniká v skoršej fáze zretia vďaka podmienkam, ktoré v danej oblasti prevládajú. Ovocie sa môže takisto zberať ešte pred dozretím, pričom postup na elimináciu horkosti umožňuje, aby sa predávalo, keď má pevnú dužinu a sladkú chuť, a zabezpečuje typickú chuť plodov kaki vypestovaných v regióne Ribera del Xúquer.

5.3. Príčinná súvislosť medzi zemepisnou oblasťou a akosťou alebo vlastnosťami výrobku (pokiaľ ide o CHOP), alebo špecifickou akosťou, povesťou alebo inou vlastnosťou výrobku (pokiaľ ide o CHZO)

O regióne Ribera del Xúquer sa hovorí, že je kolískou kaki „Rojo brillante“, pretože práve v tomto regióne sa táto odroda objavila prvýkrát v dôsledku spontánnej mutácie. V súčasnosti je toto ovocie v regióne a na trhu dobre etablované.

Osobitosti pôdnych a klimatických podmienok vymedzenej zemepisnej oblasti sa odrážajú vo vlastnostiach ovocia kaki.

Kombinácia mierneho podnebia, ktoré vyplýva z blízkosti Stredozemného mora, a koluviálnej pôdy, ktorá je výsledkom prítomnosti vodných tokov Júcar a Magro obklopujúcich daný región, dodáva ovociu „Kaki Ribera del Xúquer“ jeho hlavné poznávacie vlastnosti, konkrétne špicatejší tvar, ktorý má za následok väčší pomer výšky a priemeru; väčšiu veľkosť a osobitné sfarbenie zrelého plodu.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.agricultura.gva.es/modificacion_pc_kakiriberadelxuquer

(1) Ú. v. EÚ L 343, 14.12.2012, s. 1.